Myndighederne opfordrer til at melde bøsser og lesbiske. Men Tanzania er blot et i rækken af afrikanske lande præget af homofobi, siger dansk ekspert.

Vold og forfølgelse, chikane og diskrimination. I værste fald dødsstraf og stening.

Sådan er dagligdagen for homoseksuelle i flere afrikanske lande. Og nu strammes kursen også fra officielt hold i Tanzania, skriver The Guardian.

I Tanzania har guvernøren for hovedstaden, Dar Es Salaam, netop nedsat en specialstyrke for at jagte og arrestere homoseksuelle. Og gerne med henvendelser fra offentligheden på mistanken alene.

- Jeg har modtaget rapporter om, at der er mange homoseksuelle i vores by, og at de tilbyder deres ydelser over internettet. Derfor opfordrer jeg byens borgere til at sige, hvis man kender nogen eller har mistanke om homoseksuelle, siger Paul Makonda ifølge The Guardian.

Alle lever i frygt

Ifølge de foreløbige meldinger har Paul Makondas opfordring allerede vist sig effektfuld. Næsten 6000 henvendelser er strømmet ind til den 17 personer store komité, der har fået angivet mere end 100 navne på bøsser, lesbiske eller biseksuelle - folk fra det såkaldte LBGT-miljø.

- Alle homoseksuelle lever nu i frygt. Selv deres børn må leve på den måde, siger Geofrey Mashala, der er bosiddende i Californien, men har en fortid som tanzaniansk LBGT-aktivist.

I Uganda blev den kendte LBGT-aktivist David Kato i 2011 myrdet. Kritikere mener han blev udsat for en dødbringende hetz fra myndighedernes side. Foto: Marc Hofer / Scanpix Denmark

Efter nogle år, hvor der flere steder i afrikanske lande ellers er blæst mere rummelige og tolerante vinde ind over seksuelle minoriteter, har Tanzanias politiske ledelse igen iført sig jernhandske. I forvejen har landet lovfæstet, at homoseksualitet kan straffes med fængsel. Men også selvtægten florerer på grund af den offentlige hadretorik.

- Det er blevet almindeligt, at man kan angribe og overfalde folk, enten hvis du går på gaden eller sidder i en bus. Bare to-tre personer begynder at råbe, "han er bøsse, han er bøsse", kan du risikere at have 10-20 personer på nakken lige pludselig, siger Geofrey Mashala og tilføjer, at politiet ikke kan forventes at ville hjælpe.

Det risikerer homoseksuelle Dødsstraf: Mauretanien, Sudan samt dele af Nigeria og Somalia, hvor sharialovgivning foreskriver død ved stening. Fængselsstraf fra 14 år til livstid: Sierra Leone, Uganda og Tanzania. Fængselsstraf op til 14 år: Algeriet, Angola, Botswana, Burundi, Cameroun, Comorerne, Eritrea, Etiopien, Gambia, Ghana, Guinea, Kenya, Liberia, Malawi, Mauritius, Marokko, Mozambique, Nigeria, Sao Tome Principe, Senegal, Seychellerne, Somalia, Sydsudan, Togo, Tunesien, Zambia og Zimbabwe. Strafbart: Namibia og Swaziland. Uklar lovgivning: Egypten og Libyen.

Selv om homoseksuelle i Tanzania er blevet en udsat del af menneskeracen, har store dele af Afrika tradition for at forfølge seksuelle minoriteter både praktisk og politisk.

- Sådan har det været i Østafrika med Ugandas præsident, Yoweri Museveni, som fortrop, forklarer Bjarke Oxlund fra Institut for Menneskerettigheder.

- Uganda har blandt andet haft forslag om dødsstraf for homoseksualitet, men egentlig har lande som Kenya og Tanzania været anskuet som lidt mere "sikre" steder for homoseksuelle. Det er stærkt bekymrende, hvis det er ved at ændre sig, siger Bjarke Oxlund til TV 2.

Levn fra kolonimagter

I mange afrikanske lande har man en lovgivning rettet mod homoseksualitet. Men ifølge Institut for Menneskerettigheder er det egentlig ikke, fordi afrikanere er specielt middelalderlige i deres syn på seksuelle minoritetsgrupper.

- Meget af lovgivningen er et levn fra noget, som i sin tid blev indført af kolonimagterne i Afrika. Det vil sige, at det er vores egen gamle homofobi, som nu ligger i lovmaterialet og føres videre.

- Noget andet er så, at det er en kamp, der også føres med bibelen i hånden. Visse steder, ikke mindst i Uganda, har amerikanske evangelistbevægelser haft held med at føre kampen mod homoseksuelle videre efter måske at have tabt den på hjemlig grund, siger Bjarke Oxlund og fortæller, at Ugandas præsident, Yoweri Museveni, havde op mod 80 procent af befolkningen bag et forslag om dødsstraf for sex med eget køn.

Regeringen i Tanzania har nu forbudt import og salg af glidecreme i landet. Det sker som en del af en kampagne mod homoseksuelle. Foto: Getty Images

Det er dog langt fra kun i Uganda og nu Tanzania, de homoseksuelle afrikanere må føle sig som jaget vildt.

Ifølge en global undersøgelse, som er foretaget af forskningscenteret Pew Research i 2013, er Nigeria det mest homofobiske land i verden.

98 procent af nigerianerne mener, at homoseksualitet ikke bør accepteres i samfundet, og de står ikke alene. I Senegal, Ghana, Uganda og Kenya viser samme meningsmåling, at 9 ud af 10 er imod homoseksuelle.

Sydafrika var ellers et af de lande, hvor man i 1996 - ved ophævelsen af apartheid - samtidig indførte i forfatningen, at homoseksuelle par har ret til ægteskab og adoption. Men også her er brutale overfald steget kraftigt og blevet en trist og forstemmende hverdag.